 NA TITUS OMINDE KIOJA kilitokea katika hafla moja mjini Eldoret wakati mamake Rais William Ruto alipoamua kumvalisha leso mwanahabari wa kike ambaye alidai kuwa alikuwa amevaa sketi fupi katika sherehe moja mjini humo. Mwanahabari huyo ambaye ni mpigapicha wa kituo kimoja cha runinga mjini Elodret alichukua leso akajifunga huku umati uliohudhuria sherehe ya kutoa hatimiliki za ardhi kwa watu zaidi ya 500 katika bustani ya kaunti ya Uasin Gishu ukishangilia. Baada ya kumvalisha leso, Mama Sara Cherono alitumia hotuba yake kushauri akina mama kuendeleza utamaduni wa kutembea na leso ili wawe wakisaidia wasichana kama hao haswa katika hafla ya watu wa heshima. “Naomba akina mama msisahau desturi ya kutembea na leso maana leo hii mmeona umuhimu wa leso. Kama hatungekuwa na leso huyo mjukuu wangu ambaye anapiga picha hapa angekuwa anaendelea kukaa kwa njia ya aibu,” amesema Mama Sara. Huku akishangiliwa na umati baada ya kuonyesha hisani yake kwa mwanahabari huyo, Mama Sara ametilia umuhimu wa akina mama kuzingatia maadili haswa wanapokuwa katika mikutano ya umma. Hata hivyo amemshauri mwanadada husika kutoona aibu ila akubali ushauri wa wazee kama yeye ili awe raia mwema siku za usoni. Mama Sara alitoa ushauri huo kupitia lugha ya Kikalenjin huku gavana wa kaunti ya Uasin Gishu Jonathan Bii akikalimani ushauri husika kwa lugha ya Kiswahili. “Mtoto wangu usione mbaya nilikuvalisha leso, nilifanya hivyo kama mzazi mbaye anapenda na kudhamini heshima ya watoto haswa watoto wa kike,” ameongeza Mama Sara huku akishangiliwa na umati. Lakini baadaye mwanadada huyo alihepa na kurudi akiwa amevalia suti nadhifu ya suruali ndefu ya kijani na kuendelea na kazi yake ya kupiga picha za runinga. Wiki jana, mwanahabari huyo alizuiliwa kuingia katika kanisa moja wakati wanasiasa kutoka Uasin Gishu walipokuwa wamehudhuria ibada kanisani humo. Duru zinasema kuwa akina mama katika kanisa hilo walimwekea ukuta wa binadamu huku wakimwonya dhidi ya kuingia kanisani akiwa amevalia minisketi. “Hata kama wewe ni mwanahabari, heshimu kanisa letu kwa kuvaa vyema na  kuzingatia maadili,” mmoja wa akina mama hao alisikika akisema. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  